Geniet ware Karoo-gasvryheid by 13de Klein Karoo KlassiqueCharl du Plessis is een van die musikante wat by die 13de Klein Karoo Klassique sal optree. (Argieffoto) Wanneer die winter eers aan Oudtshoorn se deur kom klop het, kan jy maar ook weet dit is weer tyd vir die volgende Klein Karoo Klassique. Dié fees van klassieke musiek word vanjaar vir die 13de keer van 5 tot 9 Augustus op in die Karoo-dorp met sy liefde vir die kunste aangebied. “Ons moes lank wag om weer ŉ volwaardige Klein Karoo Klassique te hou en vir Vrouedag kan feesgangers uitsien na ŉ langnaweek met ŉ keur van die land se voorste klassieke musikante en besonderse opkomende talent,” sê Hugo Theart, artistieke direkteur van die Klein Karoo Klassique. Theart verduidelik dat feesgangers nie net kan uitsien na talle voortreflike konserte nie, maar dat die fees ook ŉ visuele kunsprogram, boekgesprekke, wynproe-geleenthede en ander proe-ervarings insluit. Die burgersentrum vorm die hartklop van die fees, met die meeste van die aktiwiteite wat hier sal plaasvind. Feesgangers sal ook kan kies en keur uit heerlike eet-ervarings en Karoo-gasvryheid by ŉ verskeidenheid restaurante en eetplekke op die dorp en daar is ook verskeie ander Klein Karoo-besienswaardighede om in te pas tydens ŉ besoek aan die fees. “Ons is dankbaar vir die volgehoue ondersteuning van ons hoofborg, die Rupert-musiekstigting, wat die fees vir die negende keer in 2022 ŉ werklikheid help maak. Hulle stel ons in staat om 12 uiteenlopende klassiekemusiekuitvoerings na die Klein Karoo te bring. Feesgangers kan ook uitsien na musiekbesprekings na afloop van sommige van die uitvoerings.” Die fees word op Vrydag 5 Augustus geopen met ŉ Klassique-galakonsert, wat ŉ uitvoering insluit van lede van die Kaapstad Opera, die hoogaangeskrewe sopraan Janelle Visagie en pianis José Dias. Die res van die vyfdagprogram bied onder meer ŉ jazz-konsert saamgestel deur Ramon Alexander, ŉ spesiale galakonsert getiteld Baroque to the Future en uitvoerings deur die Steinway‑pianis Charl du Plessis. ‘n Spesiale kaartjiepakket vir 11 van die 12 klassiekemusiekuitvoerings is beskikbaar teen R1 300, andersins kan enkelkaartjies vir uitvoerings gekoop word. Vriende van die Klein Karoo Nasionale Kunstefees (KKNK) kwalifiseer vir 5%‑afslag. Kaartjies is beskikbaar by Webtickets, by Pick n Pay-winkels landwyd, of by die KKNK-kantoor. Besoek www.klassique.co.za vir meer inligting oor die fees se program, asook vir ŉ direkte skakel om jou verblyf deur LekkeSlaap te bespreek. Besoek www.kknk.co.za om ’n vriend van die KKNK te word.